
Az aranysakál (canis aureus) elterjedésének újabb viszgálata Magyarországon

Dolgozatomban az aranysakál és az őz, Országos Vadgazdálkodási Adattárból szerzett, állománybecslési- és teríték adatait dolgoztam fel. Az adatokat táblázatokban és diagramokban ábrázoltam.

A 2012-es szakdolgozatom témája is az aranysakál volt. Azóta is figyelemmel kísértem az állatot. A témám aktualitását az adja, hogy az aranysakál újból megjelent hazánkban és megítélése vitákat szül a vadgazdálkodók és természetvédők körében. Egyedszáma folyamatos növekedést mutat, ami miatt a 2012-es vadászati évtől kezdve korlátozás nélkül elejthető vadfajnak nyilvánították. Elejtése az állat óvatossága és éjszakai életmódja miatt csapdázással és kilövéssel is nehézségekbe ütközik.
A dolgozatban az irodalmi adatok alapján megállapítottam a kellő gyérítési rátát, aminek betartása esetén az állomány szinten tartható. Bemutattam az eltéréseket a kellő és a tényleges gyérítési ráta között. Térképen szemléltettem az aranysakál terjedésének irányát.
Olvasmányaim során olyan cikkekkel is találkoztam, amelyek arról számolnak be, hogy az aranysakál megjelenésével egyidejűleg csökkent az őzlétszám. Ezekből a cikkekből született az ötlet, hogy az őz állománybecslési- és teríték adatait is hasonlítsam össze az aranysakál adataival. A vizsgálataim eredményeként megállapítottam, hogy a sakál állomány növekedése nem eredményezi az őz állományának csökkenését a statisztikai adatok alapján.
A dolgozatomban javaslom az állat további, fokozott megfigyelését, szaporodás- és táplálkozásbiológiai vizsgálatok, valamint az akusztikus állománybecslés kiterjesztését.



